Villy Søvndal (SF), 2004-02-06:
Jeg forstår godt, at hr. Flemming Oppfeldt ikke ville ind på de der tal, for jeg er sikker på, at socialministeren vil gå op til sidst og fortælle, at de tal, hr. Flemming Oppfeldt kom med, ikke er hentet fra denne virkelighed.
KL's tal siger det modsatte.
De siger, at det falder og stiger sådan nogenlunde parallelt, men stort set er det uændret, og sammenholder man så med antallet, der er stigende, af specielt de helt gamle, så falder servicen.
Det er også det, Ældre Sagen kommer frem til i sin undersøgelse.
Et er at tage fejl en gang, noget andet er at fremture, når man bliver gjort opmærksom på, at tallene var så oplagt forkerte.
Så er det ikke rigtigt, at SF altid er imod.
Hver dag overvejer SF, hvordan vi i dag kan komme til at rose regeringen, og enkelte gange lykkes det, men jeg må sige, at det er svært.
Det er jo, fordi afstanden mellem løfterne og virkeligheden er et stadig mere påtrængende problem.
Egentlig burde det her forslag have haft en anden og mere dækkende overskrift, nemlig regeringens tilbagetog, da ideologien hentet fra handelshøjskolerne stødte hårdt ind i virkeligheden.
Det er jo det, der er tale om.
Det, man så forsøger i dag, er et tilbagetog på tre områder.
Det ene er kravet om, at der, som loven er nu, skal indgås kontrakt med mindst fem leverandører.
Det andet er kravet om, at man må lave kontrakter, der er længere end 2-årige, og det tredje er, at kravet om, at levering af ydelser på plejehjem m.v. skal med i udbuddet, hvis den personlige pleje bringes i udbud, ophæves.
Jeg skal sige, at SF's indstilling er, at vi hverken har haft lod eller del i det her, og vi agter heller ikke at få det.
Så blot et par kommentarer til diskussionen i øvrigt.
Jeg håber, at ministeren på et tidspunkt kommer op og prøver at fortælle hr. Flemming Oppfeldt lidt om tal.
Jeg tror simpelt hen aldrig, at jeg har oplevet et menneske gå så fuldstændig galt i byen i forhold til tal.
Hr. Flemming Oppfeldt nævnte i en kort bemærkning til mig, at ældreområdet var tilført 500 mio. kr., og efter lidt tid blev det pludselig til 1.500 mio. kr. - altså 1,5 mia. kr.
Jeg står her med tal fra Kommunernes Landsforening, og de siger noget helt andet.
De siger, at udgifterne på ældreområdet næsten har været konstante de sidste 4 år, ja, de faldt det første år, den her regering havde magten, altså fra 2002 til 2003, fra 23,6 mia. kr. til 23,5 mia. kr. Så er de steget lidt fra sidste år til i år. Jeg vil sådan set bede ministeren om lige at sætte Venstres ordfører på plads, når hun får lejligheden til sidst, for det er for underligt at diskutere tal, der er så langt fra virkeligheden, som hr. Flemming Oppfeldts.
Ellers er vi nødt til at gøre det under udvalgsbehandlingen.
Det er simpelt hen ikke rimeligt. Det er heller ikke rimeligt over for de ældre, der oplever nedskæringer, at høre et folketingsmedlem, der er så dårligt informeret om, hvordan virkeligheden står til.
Så er det jo klart, at regeringen lever i den vildfarelse, at det går godt.
Hvis alle er lige så galt afmarcheret med hensyn til tallene, som hr. Flemming Oppfeldt, er det klart, at man kan skrive om i den liberale presse, hvor godt det går for den nuværende regering, og ikke kan forstå, at meningsmålingerne siger noget andet.
Det er jo, fordi hr. Flemming Oppfeldts tal ingenting har at gøre med virkeligheden.
Sandheden er, at hvis man måler den udvikling, der har været i forhold til stigningen i antallet af ældre, er der et fald i hjemmehjælpen på 2 pct.
Det er det samme fald, som Ældre Sagen konstaterer i sin undersøgelse.
Så jeg venter meget på, at der kommer nogle tal, der har bare lidt mere med virkeligheden at gøre.
Min sidste kommentar til både Venstres ordfører og Dansk Folkepartis ordfører
er: Jeg tror altså, at man skal være forsigtig med at snyde på de her punkter, når vi taler om ældre og hjemmehjælp.
Jeg tror, det er en undervurdering af ældre, hvis man mener, at de nok ikke længere kan følge med i, hvad der sker.
Jeg tror, de har en meget præcis fornemmelse af, hvad der sker rundtomkring i kommunerne.
Jeg tror, det er en selvstændig forklaring på, hvorfor meningsmålingerne drejer den vej, de gør, og hvorfor Venstre og Dansk Folkeparti ser så vrede ud i øjeblikket.
Det kan man ikke bebrejde folk.
Man kan bedre bebrejde sig selv, at løfterne og virkeligheden er så meget på sammenstød med hinanden, som tilfældet er i øjeblikket.
Det korte af det lange er, at vi ikke vil medvirke til at rage kastanjerne ud af ilden for regeringen på grund af nogle problemer, som regeringen og Dansk Folkeparti selv har rodet sig ud i.